**Głogów** on kaupunki ja oma kuntansa Głogówin piirikunnassa Ala-Sleesian voivodikunnassa Puolassa. Sen väkiluku oli vuoden 2020 lopussa 66 120. Kaupunki on sekä piirikuntansa että viereisen Głogówin maalaiskunnan hallinnon keskus ja yksi Ala-Sleesian voivodikunnan suurimmista kaupungeista.*lähde?*

Maantiede ja liikenneyhteydet
-----------------------------

Głogówin pinta-ala on 35,4 neliökilometriä, josta maatalousmaan osuus on 23,8 prosenttia ja metsän ja metsämaan osuus 6,5 prosenttia. Kaupunki rajoittuu Głogówin maalaiskunnan lisäksi Jerzmanowan, Kotlan ja Żukowicen kuntiin. Se sijaitsee Pradolina Barucko-Głogowskan ("Baruckin–Głogówin jäätikköjokilaakso") ja Wzgórza Dalkowskien ("Dalkówin kukkulat") fyysismaantieteellisillä alueilla. Oderjoki virtaa kaupungin halki.

Głogówin halki kulkevat valtatie 12, voivodikunnan tiet 292 ja 329 sekä rautatielinjat 14 (Łódź Kaliska–Tuplice) ja 273 (Wrocław–Szczecin).

Historia
--------

Glogoua-niminen puolustuslinnoitus tunnetaan jo 800-luvulta. Se oli erään slaavilaisheimon (puolankielinen nimi *Dziadoszanie*) keskuspaikka ja tuli sittemmin liitetyksi polaanien maihin. Saksalaiset hyökkäilivät linnoitukseen useasti 1000- ja 1100-luvuilla. Vuonna 1010 saksalaiset joukot tuhosivat linnoituksen ja jälleen vuonna 1017 piirittivät sen. Merkittävämmäksi historiaan on jäänyt linnoituksen vuoden 1109 puolustus saksalaisilta. Vuonna 1157 saksalaiset joukot miehittivät ja polttivat linnoituksen.

Vuonna 1251 Głogówista tuli oman herttuakuntansa pääkaupunki. Sille myönnettiin vuonna 1253 Magdeburgin kaupunginoikeudet. Vuonna 1331 siitä muun Sleesian ohessa tuli osa Böömin läänityksiä. 1500-luvun lopulla kaupungista tuli tärkeä protestanttisuuden keskus. Głogów muutettiin taas linnoitukseksi 1600-luvun puolivälissä ja vierasmaalaiset joukot miehittivät sitä useaan kertaan. Vuonna 1740 sen alue liitettiin Preussiin.

Głogówin linnoitus purettiin vuonna 1902. Saksan vallan alla siitä käytettiin nimeä Glogau. Toisessa maailmansodassa saksalaiset tekivät kaupungista taas linnoituksen ja vuoden 1945 alussa siellä käytiin raskaita taisteluita, joissa tuhoutui 90 prosenttia kaupungin rakennuksista.

Toisen maailmansodan jälkeen kaupungista tuli osa Puolaa. Nykyään Glogów on teollisuuskaupunki, jossa on monien eri alojen yrityksiä. Parhaillaan on tekeillä jälleenrakennustöitä, joiden tavoitteena on palauttaa kaupungin historiallinen sotaa edeltänyt ilme.*lähde?*

Väestö
------

Vuoden 2020 joulukuussa Głogówissa asui 66 120 asukasta. Vuoden 2021 lopussa kaupungin väestöstä 51,9 prosenttia oli naisia ja 48,1 prosenttia miehiä. Kaupungin väkiluku on pienentynyt viime vuosikymmeninä; vielä vuonna 1995 se oli 74 235. Alle 18-vuotiaiden osuus piirikunnan väestöstä oli vuoden 2021 lopussa 17,2 prosenttia, työikäisten 57,0 prosenttia ja eläkeikäisten 25,8 prosenttia. Väestön keski-ikä oli 42,8 vuotta. Kaupungin työttömyysaste oli 7,5 prosenttia vuonna 2020. Tuolloin työssäkäyvistä asukkaista 35,7 prosenttia työskenteli teollisuus- tai rakennusalalla, 21,4 prosenttia palvelualalla, 9,8 prosenttia maatalousalalla ja 3,0 prosenttia talousalalla.

Nähtävyydet
-----------

Yksi kaupungin merkittävimmistä nähtävyyksistä on Glogówin linna, joka rakennettiin 1200-luvulla ja on yksi Puolan vanhimmista linnoista. Linna rakennettiin uudelleen vuosina 1971–1983, ja siellä toimii nykyään museo, joka esittelee kaupungin historiaa ja kulttuuria. Toinen tärkeä nähtävyys Glogówissa on 1200-luvulla rakennetun goottilaisen Pyhän Nikolauksen kirkon rauniot.*lähde?*

Yhteistyökaupungit
------------------

Głogówin kuusi yhteistyökaupunkia:

* Yhdistynyt kuningaskunta Amber Valley, Britannia
* Saksa Eisenhüttenstadt, Saksa
* Ukraina Kamjanets-Podilskyi, Ukraina
* Ruotsi Laholm, Ruotsi
* Saksa Langenhagen, Saksa
* Alankomaat Middelburg, Alankomaat
* Saksa Riesa, Saksa

Kuvia
-----

* Näkymä kaupungintalon tornistaNäkymä kaupungintalon tornista
* Głogówin keskustaaGłogówin keskustaa
* Głogówin kaupungintaloGłogówin kaupungintalo
* Oderjoen ylittävä Most Tolerancji ("Suvaitsevaisuuden silta")Oderjoen ylittävä Most Tolerancji ("Suvaitsevaisuuden silta")
* Zamek Książąt Głogowskich ("Głogówin herttuoiden linna")Zamek Książąt Głogowskich ("Głogówin herttuoiden linna")

Lähteet
-------

1. ↑  Rafael Rokaszewicz – prezydent kadencji 2018–2023 w: Głogów *PortalSamorządowy*. Viitattu 12.4.2022. (puolaksi)
2. 1 2 3 4  Raport o stanie Gminy Miejskiej Głogów za rok 2018 (pdf) (koneelle automaattisesti latautuva tiedosto) Głogówin kaupunki. Viitattu 12.4.2022. (puolaksi)
3. 1 2 3  Population in municipalities without cities with poviat status and cities with powiat status (Selite) *Local Data Bank*. Puolan tilastokeskus. Viitattu 12.4.2022. (englanniksi)
4. ↑  The population density and indicators (Selite) *Local Data Bank*. Puolan tilastokeskus. Viitattu 12.4.2022. (englanniksi)
5. ↑  Kody pocztowe Głogów. Jakie są kody pocztowe w powiecie? Oto ich lista *Głogów Nasze Miasto*.  30.1.2020. Viitattu 12.4.2022. (puolaksi)
6. ↑  Statut gminy Głogów (pdf) Głogówin maalaiskunta. Viitattu 12.4.2022. (puolaksi)
7. ↑  Plan rozwoju lokalnego gminy miejskiej Głogów (doc) (koneelle automaattisesti latautuva tiedosto)  2004. Głogówin kaupunki. Viitattu 12.4.2022. (puolaksi)[vanhentunut linkki]
8. ↑  Mapa hydrograficzna (hae Głogów kartan hakukentästä, kunnanrajat näkyvät kun karttatasona myös "Podział administracyjny") WWF Polska.  Arkistoitu 15.2.2022. Viitattu 12.4.2022. (puolaksi)
9. 1 2 3  Historia miejscowości *Wirtualny Sztetl*. Puolan juutalaisten historian museo. Viitattu 12.4.2022. (puolaksi)
10. 1 2  Głogów (dolnośląskie) w liczbach *Polska w Liczbach*. Viitattu 12.4.2022. (puolaksi)
11. ↑  Raport o stanie Gminy Miejskiej Głogów za rok 2020 (pdf) (automaattisesti koneelle latautuva tiedosto) Głogówin kaupunki. Viitattu 12.4.2022. (puolaksi)

Aiheesta muualla
----------------

* Kuvia tai muita tiedostoja aiheesta **Głogów** Wikimedia Commonsissa

* Gmina Miejska Głogów (pdf) Wrocławin tilastokeskus.  (puolaksi)